**Samandráttur av avgerðum   
tiknar av Skatta- og avgjaldskærunevndini   
14. juni 2006**  
**Avgerð frá 14.06.2006, mál nr. 05-02-21-48**- Vistarhald hjá sjófólki umborð  
- Skattalógin § 29   
  
Kærari, sum var við útlendskum fiskiskipi, ynskti frádrátt fyri útreiðslur til kost vísandi til § 29, nr. 11 í skattalógini. Toll- og Skattstova Føroya noktaði vísandi til, at § 29, nr. 11 loyvir ikki frádrátt fyri kost, men einans, at sæð verður burtur frá virðinum av vistarhaldi, um arbeiðsgevarin rindar fyri hetta. Avgerðin varð staðfest av Skatta- og avgjaldskærunevndini.

**Avgerð frá 14.06.2006, mál nr. 05-02-23-21**  
- Full skattskylda og umrokningarkursur  
- Skattalógin § 1

Kærarin varð mettur at vera fult skattskyldugur til Føroya grundað á upplýsingar í málinum m.a., at hann var sambúgvandi við B, sum hann hevði trý børn saman við, at tey høvdu felags húsarhald, og at A var í Føroyum, tá hann hevði frí. Avgerðin hjá Kommunalu Skattakærunevndini, at kærarin var fult skattskyldugur til Føroya árini 2000, 2001 og 2002 varð tí staðfest. Málið snúi seg eisini um umrokningarkurs í samband við inntøku í útlendskum valuta og um umrokningarkurs í samband við flyting av skatti úr øðrum Norðurlandi til Føroya. Her avgjørdi Skatta- og avgjaldskærunevndin at broyta avgerðina hjá Kommunalu Skattakærunevndini og staðfesta avgerðina hjá Toll- og Skattstovu Føroya.

**Avgerð frá 14.06.2006, mál nr. 06-02-22-24**- Mótrokning í samband við avlopsskatt  
- Mótrokningsreglur  
  
Kærarin hevði ikki latið sjálvuppgávu inn og varð tí mettur við tí úrslitið, at hann skuldi gjalda avlopsskatt kr. 14.028. Kærarin rindaði ikki eftirstøðuna, men lat inn sjálvuppgávu, og nýggj útrokning varð gjørd. Henda seinna uppgerðin vísti, at kærarin skuldi fáa kr. 14.517 í avlopsskatti, men í hesari uppgerð var avlopsskatturin frá fyrru uppgerðini roknaður sum goldin. Kærarin fekk ikki avlopsskattin útgoldnan, tí hann varð mótroknaður í írestandi skatti frá fyrru uppgerðini. Skatta- og avgjaldskærunevndin avgjørdi at staðfesta avgerðina hjá Toll- og Skattstovu Føroya.

**Avgerð frá 14.06.2006, mál nr. 05-02-23-16**- Rakstrarútreiðlsur hjá partafelag  
- Skattalógin § 31  
  
Toll- og Skattstova Føroya hevði hækkað inntøkuna hjá partafelag við ymiskum útreiðslum, sum Toll- og Skattstova Føroya ikki vildi góðkenna sum rakstrarútreiðslur. Kærarin kom við frágreiðingum, sum Skatta- og avgjaldskærunevndin tók til eftirtektar, tí Toll- og Skattstova Føroya ikki hevði víst á nakað, sum gav orsøk at seta til síðis hesa frágreiðing. Skatta- og avgjaldskærunevndin staðfesti sostatt avgerðina hjá Kommunalu Skattakærunevndini.

**Avgerð frá 14.06.2006, mál nr. 05-02-22-23**- Skattafrælsi  
- Skattalógin § 3  
  
Kært varð um, at Toll- og Skattaráðið hevði tikið skattafrælsi frá felagnum, tí felagið ikki hevði yvirhildið treytirnar, ið vóru settar í samband við játtan av skattafrælsi m.a. at senda inn roknskap og sjálvuppgávu innan ásettar freistir. Vísandi til, at viðurskiftini viðv. roknskapi og sjálvuppgávu vóru komin í rættlag, og at hetta forsømilsi varð grundað á misskiljingar, og at virksemi felagsins annars ikki var broytt síðan skattafrælsi varð givið, broytti Skatta- og avgjaldskærunevndin avgerðina hjá Toll- og Skattaráðnum.